CELEX ID: 32011R1129
Publication Date: 2011-11-11

Document Text:
KOMISJONI MÄÄRUS (EL) nr 1129/2011,
11. november 2011,
millega muudetakse Euroopa Parlamendi ja nõukogu määruse (EÜ) nr 1333/2008 II lisa ja kehtestatakse Euroopa Liidu toidu lisaainete loetelu
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artiklit 10 ning artikli 30 lõikeid 1 ja 5,
ning arvestades järgmist:
(1)
Määrusega (EÜ) nr 1333/2008 on ette nähtud koostada Euroopa Liidu loetelu toidus kasutada lubatud lisaainetest ja lisaainete kasutustingimused.
(2)
Toidu lisaained, mis on praegu lubatud toidus kasutamiseks Euroopa Parlamendi ja nõukogu 30. juuni 1994. aasta direktiiviga 94/35/EÜ (toiduainetes kasutatavate magusainete kohta), (2) Euroopa Parlamendi ja nõukogu 30. juuni 1994. aasta direktiiviga 94/36/EÜ (toiduainetes kasutatavate värvainete kohta) (3) ning Euroopa Parlamendi ja nõukogu 20. veebruari 1995. aasta direktiiviga 95/2/EÜ (toiduainetes kasutatavate lisaainete (välja arvatud värv- ja magusainete) kohta), (4) tuleks kanda määruse (EÜ) nr 1333/2008 II lisasse, pärast seda kui on läbi vaadatud nende kooskõla kõnealuse määruse artiklitega 6, 7 ja 8. Läbivaatamine ei peaks sisaldama Euroopa Toiduohutusameti (edaspidi „toiduohutusamet”) tehtavat uut keskkonnaohu hindamist. Toidu lisaaineid ja kasutusviise, mida enam ei vajata, kõnealuse määruse II lisasse ei kanta.
(3)
Ainult selliseid toidu lisaaineid, mis on esitatud määruse (EÜ) nr 1333/2008 II lisas sätestatud Euroopa Liidu loetelus, võib turule viia ja toidus kasutada kõnealuses määruses sätestatud kasutustingimustel. Toidu lisaained tuleks loetelus esitada selliste toidugruppide alusel, millele neid toidu lisaaineid võib lisada. Et hõlbustada lubade andmise menetlust ja suurendada selle läbipaistvust, on otstarbekohane töötada välja uus toidu gruppidesse jaotamise süsteem, mis oleks II lisa aluseks.
(4)
Euroopa Liidu süsteemi väljatöötamisel on võetud aluseks Codex Alimentarius'ega kehtestatud toidu lisaainete üldstandardi (5) toidugruppide süsteem. Seda süsteemi tuleb kohandada, et võtta arvesse iseärasusi, mis on seotud liidus kehtivate toidu lisaainete lubadega. On võetud arvesse Euroopa Liidu praeguseid valdkondlikke toidualaseid sätteid. Gruppide moodustamise ainsaks otstarbeks on koostada lubatud lisaainete loetelu ja nende kasutustingimused.
(5)
Selguse huvides on vaja toidu lisaainete loetelu esitada lisaainete rühmade kaupa teatavatele toitudele lubade andmiseks. Ühetaolise tõlgendamise eesmärgil tuleb esitada gruppide kirjeldamise juhised. Vajaduse korral võib tõlgendamise kohta võtta vastu otsused kooskõlas määruse (EÜ) nr 1333/2008 artikliga 19, et täpsustada, kas konkreetne toiduaine kuulub teatavasse toidugruppi.
(6)
Nitriteid (E 249-250) on vaja lihatoodete säilitamiseks, et pidurdada kahjulike bakterite, eelkõige Clostridium botulinum’i kasvu. Nitritite kasutamisel võib aga tekkida nitrosamiine, mis on kantserogeensed ained. Toiduohutusameti teadusliku arvamuse seisukohalt tagab praegune luba kasutada nitriteid toidu lisaainena tasakaalu nimetatud mõjude seisukohast ning arvestab vajadust säilitada teatavate tavapäraste toitude olemasolu turul. Teatud tavapäraselt valmistatud lihatoodetes esineda võivate jääkide piirnormid on kehtestatud direktiivi 95/2/EÜ III lisaga. Neid piirnorme tuleb järgida vastavalt määratletud toodete puhul; seejuures tuleb arvestada, et piirnormid kehtivad tootmisprotsessi lõpu kohta. Lisaks konsulteerib komisjon liikmesriikide, sidusrühmade ja toiduohutusametiga, et arutada võimalusi kõikide lihatoodete puhul vähendada praegu sätestatud piirnorme ning seda, kuidas veelgi lihtsustada tavapäraselt valmistatavate toodete eeskirju. Sõltuvalt konsulteerimise tulemusest kaalub komisjon, kas on asjakohane teha ettepanek kohandada teatavatele lihatoodetele lisatavate nitritite piirnorme.
(7)
Gruppi 14.1.1 kuuluva lauavee ainsad lubatud lisaained on fosforhape ja fosfaadid. Võttes arvesse seda, et määruse (EÜ) nr 1333/2008 II lisaga kavandatakse veelgi ühtlustada toidu lisaainete kasutamist liidus ja tagada siseturu tõhus toimimine, ei tule valmistamisel lauaveele lisatavaid mineraalsooli standardi kohaldamise seisukohalt käsitleda lisaainetena ja seetõttu ei peaks need kuuluma käesoleva määruse reguleerimisalasse.
(8)
Toiduohutusamet korraldab kõikide praegu lubatud toidu lisaainete uue hindamise kooskõlas Parlamendi ja nõukogu määrusega (EL) nr 257/2010, (6) millega on kehtestatud toidus lubatud lisaainete uue hindamise kava. Toidu lisaainete uus hindamine tehakse kooskõlas kõnealuses määruses sätestatud prioriteetidega.
(9)
2008. aasta jaanuaris võttis toiduohutusamet vastu arvamuse lükopeeni (E 160d) kohta, (7) milles on välja töötatud kõikidest allikatest saadava lükopeeni aktsepteeritav päevadoos 0,5 mg/kg kehamassi kohta päevas, ning on järeldatud, et võib esineda aktsepteeritava päevadoosi ületamist, eriti laste puhul. Seega tuleks lükopeeni kasutamist toiduvärvina piirata.
(10)
2009. aasta septembris võttis toiduohutusamet vastu teaduslikud arvamused päikeseloojangukollase FCF (E 110), (8) kinoliinkollase (E 104) (9) ja erkpunase 4R (E 124) (10) kohta. Teaduslikes arvamustes esitatud toidu kaudu omastamise hinnangu alusel jõudis toiduohutusamet järeldusele, et kinoliinkollase ja erkpunase 4R piirnormile vastavalt keskmisele ja ülemisele protsentiilile vastav tarbimine üldjuhul ületab aktsepteeritavat päevadoosi. Ka päikeseloojangukollase omastamine võib olla liiga suur, eelkõige 1-10aastaste laste puhul. Sellised omastatavate koguste hinnangud on tehtud vastavalt toiduainetööstuse 2009. aasta kasutamismäärale. Komisjon vaatab läbi praegu lubatud kasutusviisid ja kasutustasemed, et teha kindlaks, kas selliste ainetega kokkupuude on tarbijale ohutu ning kavandab 2011. aasta juulis ette valmistada uue ettepaneku läbivaadatud normidega.
(11)
22. mail 2008. aastal vastu võetud arvamuses toidu kaudu omastatava alumiiniumi ohutuse kohta tegi toiduohutusamet järelduse, et märkimisväärsel osal Euroopa rahvastikust võib kokkupuude olla liiga suur. Toiduohutusamet ei saanud teha järeldust täpsete allikate kohta, millest alumiinium teatavasse toitu satub, nagu toidus esialgselt olemasolev alumiinium, kasutatud toidu lisaained, töötlemine või alumiiniumi sisaldavad kiled, mahutid ja riistad. Et vähendada kokkupuudet alumiiniumiga, tuleks vähendada teatavate alumiiniumi sisaldavate toidu lisaainete kasutamist. Komisjon valmistab ette meetmed, et piirata alumiiniumi sisaldavate lisaainetega kokkupuudet ja kavatseb koostada ettepaneku läbivaadatud normidega 2011. aasta septembriks.
(12)
Sidusrühmadel paluti esitada teavet direktiivi 94/36/EÜ V lisas loetletud toiduvärvide kasutamise ja kasutamisvajaduse kohta. Mõnda nimetatud toiduvärvi ei kasutata praegu mõne kõnealuses lisas loetletud toidugrupi puhul. Mõni nimetatud lubatud värvainetest tuleks siiski loetellu alles jätta, kuna neid võib vaja olla selleks, et asendada või osaliselt asendada värvaineid, mis võivad uuel hindamisel toiduohutusameti arvates osutuda probleemseks. Praegu lubatud toiduvärvide arvu on võimalik vähendada järgmiste toidugruppide puhul: maitsestatud sulatatud juust, punaste puuviljade ja marjade konservid, kala- ja vähilaadsete pasteet, eelnevalt kuumtöödeldud vähilaadsed ja suitsutatud kala.
(13)
Toiduvärvi β-apo-8-karoteenhappe etüülestrit (C 30) (E 160f) enam ei toodeta ja toidukäitlejad enam ei toeta, et toiduohutusamet seda ainet uuesti hindaks. Seetõttu ei tohiks seda lisaainet liidu loetelus enam esitada.
(14)
Toiduvärvi kantaksantiini (E 161 g) on lubatud kasutada ainult vorstis „Saucisses de Strasbourg”. Komisjonile teatati, et kõnealust toiduvärvi enam ei kasutata. Seetõttu ei tuleks liidu loetelus enam esitada kõnealuse lisaaine kasutusalana toodet Saucisses de Strasbourg. Euroopa Parlamendi ja nõukogu 23. aprilli 2009. aasta direktiivis 2009/35/EÜ (11) (ravimites lubatud värvainete kohta) on sätestatud, et liikmesriigid ei tohi lubada kasutada inimtervishoius ja veterinaarias kasutatavates ravimites mingeid värvaineid, välja arvatud need, mis on loetletud direktiivi 94/36/EÜ I lisas. Kantaksantiini kasutatakse praegu mõnes ravimis. Seetõttu tuleks see värvaine jätta lubatud lisaainete loetellu.
(15)
Komisjoni 26. juuli 2007. aasta määrusega (EÜ) nr 884/2007 (erakorraliste meetmete kohta, millega peatatakse E 128 Red 2G kasutamine toiduvärvina) (12) on peatatud kõnealuse värvaine kasutamine ja seda värvainet sisaldavate toitude turule viimine. Seetõttu ei tuleks lisaainet punane 2G (E 128) lisada liidu loetellu.
(16)
Toiduohutusameti tehtud uuel hindamisel ilmnes, et toiduvärvi pruun FK (E 154), mida oli lubatud kasutada ainult tootes Kippers, enam ei kasutata. Uuel hindamisel ei saanud toiduohutusamet teha järeldust selle aine ohutuse kohta, sest kättesaadavad mürgisuse andmed olid puudulikud (13). Seetõttu ei tohiks seda lisaainet liidu loetelus enam esitada.
(17)
Paakumisvastast ainet ränidioksiidi (E 551) on praegu lubatud vastavalt direktiivile 95/2/EÜ kasutada mitmel alal. Selle lisaaine aktsepteeritav päevadoos on määratlemata, nagu on kirjas toidu teaduskomitee 18. mai 1990. aasta arvamuses (14). Tehnoloogiliselt oleks vaja suurendada selle kasutamist kõrgemale tasemele, kui on praegu lubatud soolaasendajate puhul. Selline kasutamine oleks hea sooja ja niiske kliimaga Euroopa riikide tarbijatele, sest praegu muudab paakumine soolaasendajate kasutamise ebamugavaks ja sageli võimatuks. Seetõttu on asjakohane suurendada soolaasendajate piirnormi.
(18)
Toiduohutusamet hindas aluselise metakrülaatkopolümeeri ohutust glaseerainena ja katteainena tahketes toidulisandites. 10. veebruari 2010. aasta arvamuses järeldas toiduohutusamet, et selline kasutusviis on ohutu, kuna aluseline metakrülaatkopolümeer pärast suu kaudu manustamist seedekulglas praktiliselt ei imendu. Lisaaine ülesanne on tehnoloogiline - kaitse niiskuse eest ja toitainete maitse varjamine ning toitainete kiire vabastamine maos. Seetõttu on asjakohane lubada kasutada aluselist metakrülaatkopolümeeri Euroopa Parlamendi ja nõukogu direktiivi 2002/46/EÜ (15) artiklis 2 määratletud tahkete toidulisandite glaseeraine ja katteainena piirnormiga 100 000 mg/kg. Sellele uuele toidulisandile tuleks anda number E1205.
(19)
On vaja reguleerida lisaainete kasutamist määruse (EÜ) nr 1333/2008 artikli 3 lõike 2 punktis g määratletud lauamagusainetes. Need lubatud magusaineid sisaldavad valmistised on ette nähtud müügiks lõpptarbijale suhkruasendajana. Lisaainete kasutamise vajadus võib olla mitmesugune, sõltuvalt sellest, kas need on vedeliku, pulbri või tablettide kujul.
(20)
Toidu lisaainete ülekandmine määruse (EÜ) nr 1333/2008 II lisasse tuleks vastavalt kõnealuse määruse artiklile 34 lugeda lõpetatuks käesoleva määrusega kehtestatud muudatuste jõustumise kuupäeval. Kuni selle ajani kohaldatakse direktiivi 94/35/EÜ artikli 2 lõikeid 1, 2 ja 4, direktiivi 94/36/EÜ artikli 2 lõikeid 1-6 ja 8-10, direktiivi 95/2/EÜ artikleid 2 ja 4 ning kõnealuste direktiivide lisasid.
(21)
Määruse (EÜ) nr 1333/2008 artiklitega 6, 7 ja 8 hõlmatud praeguseid lisaainete kasutusalasid ei tohiks mõjutada nende ülekandmine liidu loetellu. Siiski tuleks ette näha üleminekuperiood, et võimaldada käitlejatel täita käesoleva määruse sätteid.
(22)
On vaja selgitada määruse (EÜ) nr 1333/2008 artikli 18 lõike 1 punktis a sätestatud ülekandumise põhimõtte erandit seoses II lisas nimetatud liittoiduga. Direktiivi 95/2/EÜ artikli 3 ja direktiivi 94/36/EÜ artikli 3 kohaselt kohaldatakse seda erandit toitude suhtes, mis on nüüd esitatud vastavalt tabelites 1 ja 2. Muude liittoitude puhul, mis kuuluvad E osas loetletud gruppidesse (nt supid, kastmed, salatid jne), tuleks ülekandumise põhimõtet endiselt kohaldada.
(23)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 muutmine
Määruse (EÜ) nr 1333/2008 II lisa asendatakse käesoleva määruse lisaga.
Artikkel 2
Üleminekusätted
1. Määruse (EÜ) nr 1333/2008 II lisa, mida on muudetud käesoleva määrusega, kohaldatakse alates 1. juunist 2013.
2. Erandina lõike 1 sätetest kohaldatakse määruse (EÜ) nr 1333/2008 II lisa (muudetud käesoleva määrusega) järgmisi kandeid alates käesoleva määruse jõustumisest:
a)
B osa punktis 3 kanne, milles käsitletakse aluselist metakrülaatkopolümeeri (E 1205);
b)
E osa punktis 12.1.2 kanne, milles käsitletakse ränidioksiidi (E 551) kasutamist soolaasendajates;
c)
E osa punktis 17.1 kanne, milles käsitletakse aluselise metakrülaatkopolümeeri (E 1205) kasutamist tahketes toidulisandites.
3. Direktiivi 94/35/EÜ artikli 2 lõiked 1, 2 ja 4, direktiivi 94/36/EÜ artikli 2 lõiked 1-6 ja 8-10, direktiivi 95/2/EÜ artiklid 2 ja 4 ning kõnealuste direktiivide lisad kaotavad kehtivuse alates 1. juunist 2013.
4. Erandina lõikest 3 kaotab direktiivi 95/2/EÜ IV lisa kanne ränidioksiidi (E 551) kasutamisest soolaasendajates kehtivuse käesoleva määruse jõustumisel.
5. Toite, mis on õiguspäraselt turule viidud enne 1. juunit 2013, kuid mis ei vasta käesoleva määruse nõuetele, võib turustada kuni nende minimaalse säilivusaja või kasutusaja lõpuni.
Artikkel 3
Määrus (EÜ) nr 884/2007 tunnistatakse kehtetuks alates 1. juunist 2013.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav liikmesriikides.
Brüssel, 11. november 2011

EuroVoc Classification:
Level 1: 100149
100147
100157
Level 2: 100259
100215
100257
100196
Level 3: 13
1258
6052
2736
1268
All Concepts: 1258
1284
1442
2078
2736
5451
6052
6569